### LAZDIJŲ RAJONO SAVIVALDYBĖS STRATEGINIO PLANAVIMO KOMISIJOS

### 2015 METŲ VEIKLOS ATASKAITA

**I. KOMISIJOS SUDĖTIS**

Lazdijų rajono savivaldybės strateginio planavimo komisija (toliau – Komisija) sudaryta siekiant kontroliuoti ir prižiūrėti Savivaldybės strateginių planavimo dokumentų rengimą ir įgyvendinimą, spręsti su Savivaldybės strateginio planavimo proceso vykdymu susijusias problemas, teikti siūlymus dėl jo įgyvendinimo bei tobulinimo bei koordinuoti ir kontroliuoti savivaldybės administracijos strateginio planavimo darbo grupės veiklą.

Komisija sudaryta Lazdijų rajono savivaldybės tarybos 2015 m. birželio 29 d. sprendimu Nr. 5TS-621 „Dėl Lazdijų rajono savivaldybės strateginio planavimo komisijos ir jos nuostatų patvirtinimo“ iš 8 narių Lazdijų rajono savivaldybės tarybos kadencijos laikotarpiui, paskiriant Komisijos pirmininką.

**II. KOMISIJOS VEIKLA**

Komisija savo veikloje vadovaujasi Lietuvos Respublikos Konstitucija, Lietuvos Respublikos Seimo priimtais įstatymais, Respublikos Prezidento dekretais, kitais Lietuvos Respublikos teisės aktais, Lazdijų rajono savivaldybės tarybos 2013 m. vasario 28 d. sprendimu Nr. 5TS-74 „Dėl Lazdijų rajono savivaldybės tarybos veiklos reglamento tvirtinimo“ patvirtintu Lazdijų rajono savivaldybės tarybos veiklos reglamentu bei Lazdijų rajono savivaldybės strateginio planavimo komisijos nuostatais, patvirtintais Lazdijų rajono savivaldybės tarybos 2015 m. birželio 29 d. sprendimu Nr. 5TS-621 „Dėl Lazdijų rajono savivaldybės strateginio planavimo komisijos ir jos nuostatų patvirtinimo“.

Pagrindinė Komisijos veiklos forma yra posėdžiai.

Ataskaitiniu laikotarpiu buvo sušaukti penki Komisijos posėdžiai, juose svarstyti bei aptarti šie klausimai:

1. Lazdijų rajono savivaldybės strateginio planavimo komisijos 2014 m. veiklos ataskaitos svarstymas ir jos teikimas Lazdijų rajono savivaldybės tarybai.

2. Pritarimas 2014–2020 m. Alytaus regiono integruotos teritorijų vystymo programos projektui ir jo teikimui svarstyti Lazdijų rajono savivaldybės tarybai.

3. Pritarimas Lazdijų rajono savivaldybės 2011–2020 metų strateginio plėtros plano pakeitimo projektui ir jo teikimui svarstyti Lazdijų rajono savivaldybės tarybai.

4. Pritarimas Lazdijų rajono savivaldybės turizmo rinkodaros 2015–2020 m. plėtros programos projektui ir jo teikimui svarstyti Lazdijų rajono savivaldybės tarybai.

5. Pritarimas 2015 m. Lazdijų rajono savivaldybės turizmo ir verslo programos pakeitimo projektui ir jo teikimui svarstyti Lazdijų rajono savivaldybės tarybai.

6. Pritarimas Lazdijų rajono savivaldybės strateginio planavimo tvarkos aprašo pakeitimo projektui ir jo teikimui svarstyti Lazdijų rajono savivaldybės tarybai.

7. Pritarimas Lazdijų rajono savivaldybės 2011–2020 metų strateginio plėtros plano pakeitimo projektui ir jo teikimui svarstyti Lazdijų rajono savivaldybės tarybai.

8. Pritarimas Lazdijų rajono savivaldybės 2015–2017 metų strateginio veiklos plano pakeitimo projektui ir jo teikimui svarstyti Lazdijų rajono savivaldybės tarybai.

Posėdžių metu Komisijos narių buvo pateikta klausimų, pasiūlymų ir pastabų dėl strateginio planavimo dokumentuose pateiktų planuojamų įgyvendinti priemonių, vertinimo kriterijų ir planuojamų priemonėms įgyvendinti asignavimų. Atkreiptas dėmesys, jog, siekiant Lazdijų rajono savivaldybės strateginių tikslų, siektina, kad būtų pasirinkti ir įgyvendinti projektai, kuo daugiau prisidedantys prie geresnių sąlygų verslo kūrimui ir plėtrai Lazdijų rajono savivaldybėje sudarymo.

Komisija išnagrinėjo svarstyti pateiktus Lazdijų rajono savivaldybės strateginio planavimo dokumentų projektus ir pritarė jų teikimui svarstyti Lazdijų rajono savivaldybės tarybai.

Komisija, vykdydama jai pavestus uždavinius, nuolat vykdo Lazdijų rajono savivaldybės planavimo proceso kontrolę ir priežiūrą, teikia pastabas ir pasiūlymus dėl strateginio planavimo dokumentų rengimo ir įgyvendinimo.

Komisijos pirmininkas Artūras Margelis